Jong vrou se lyk in rivier buite Pta gestort, polisie vra hulpDie profiel van die onbekende vrou. Foto: Verskaf Die polisie benodig hulp van die publiek om ŉ jong wit vrou, in haar 20’s, te identifiseer nadat haar liggaam twee weke gelede buite Pretoria gevind is. Konst. Tumisang Moloto, polisiewoordvoerder, het Woensdag aan Maroela Media gesê die vrou se liggaam is op 13 September op die oewer van ŉ rivier in die omgewing van die Hennops Pride-karavaanpark, langs die R511-pad noordwes van Centurion, gevind. “ŉ Ooggetuie het die polisie ontbied en gesê sy het tussen 09:00 en 10:00 twee wit mans en ŉ wit vrou gesien waar hulle die liggaam van ŉ wit vrou in die rivier gooi,” het Moloto gesê. Volgens die ooggetuie het die drie verdagtes in ŉ blou Audi A3 gery. Die registrasienommer van die motor is nie bekend nie. Die Erasmia-polisie ondersoek ŉ saak van moord. Die polisie se slagofferidentifikasiesentrum het intussen ŉ profiel van die slagoffer opgestel om aan die publiek te verskaf in ŉ poging om haar identiteit te bepaal en die polisie in hul ondersoek by te staan. Moloto het gesê ŉ nadoodse ondersoek is gedoen en die polisie wag nog vir die uitslae om te bepaal hoe die vrou dood is. “Sy het sigbare merke aan haar liggaam gehad, maar die oorsaak van haar dood kan nog nie bevestig word voordat die uitslae van die nadoodse ondersoek bekend is nie,” het Moloto bygevoeg. Mense met inligting oor wie die vrou mag wees, word versoek om die ondersoekbeampte, konst. Moima, by 083 317 7150 of die Erasmia-polisie by 012 370 1777 te bel.